Galigèn ingkang mulya inggih punika êmas, salaka tuwin platinah utawi mas pêthak, sarta botên ninja. Mas ingkang pinanggih wontên ing bumi punika tamtu suci, inggih punika botên kawoworan jasad sanès-sanèsipun, mas punika warni kalih, mas pêlikan tuwin mas ingkang asalipun saking lèpèn-lèpèn. Panggenan ingkang kathah masipun, kados ta: ing tanah Ostraliyah, Afrikah kidul, Amerikah, Rus tuwin Ostênrik, bobotipun 9,25 dumugi 9,6 sarta lêbur bilih bêntèripun 1200 grad sèlsius, rêginipun 1 kilogram, kirang langkung 1600 rupiyah, kenging kagêmblèng tipis sangêt, ngantos upami 11000 lêmbar kasungsun kandêlipun namung 1 milimètêr, bilih badhe kadamêl yatra sasaminipun, kêdah kawoworan salaka utawi têmbagi sawatawis, supados sagêd ragi atos, kados ta: dhukat dukaat Walandi masipun 983/1000 panduman, gaodhênwilêm gouden Willem masipun 900/1000 panduman, dene ingkang kadamêl rêrênggan sapanunggilanipun ingkang limrah [li...]